[pic] | EUROOPAN YHTEISÖJEN KOMISSIO |

Bryssel 2.4.2008

KOM(2008) 167 lopullinen

KOMISSION KERTOMUS NEUVOSTOLLE JA EUROOPAN PARLAMENTILLE

Macaon erityishallintoalue: vuosikertomus 2007

KOMISSION KERTOMUS NEUVOSTOLLE JA EUROOPAN PARLAMENTILLE

Macaon erityishallintoalue:vuosikertomus 2007

Tiivistelmä

Kun Macaon siirtymisestä takaisin Kiinan hallintoon on kulunut kahdeksan vuotta, ”yksi maa, kaksi järjestelmää” -periaate toimii edelleen tyydyttävästi ja tukee Macaon ainutlaatuista yhteiskuntamuotoa, elämäntapaa, oikeusvaltioperiaatetta ja perusvapauksia. Vuonna 2007 Macaon ja EU:n yhteistyö syveni ja vahvistui käytännöllisen lähestymistavan pohjalta. Macaon talous, joka kärsi taantumasta 1990-luvun lopulla, on elpynyt vuodesta 2002 lähtien huomattavalla vauhdilla erityisesti kasinoalan vapauttamisen ja sitä seuranneen nousukauden ansiosta. Kiina on tukenut Macaon kasinoteollisuutta ja turismia (vierailijaohjelmien kautta) sekä saaren taloutta yleisesti antamalla Macaolle etuoikeutetun pääsyn Manner-Kiinan markkinoille. Huolestuttavaa sen sijaan on, että Macaossa ei ole toteutettu institutionaalisia ja hallinnollisia uudistuksia, joilla varmistettaisiin aiempaa suurempi avoimuus ja suora vastuuvelvollisuus. Macaon hallitus tiedostaa poikkeuksellisen nopean talouskasvun aiheuttamat ongelmat sosiaali-, ympäristö- ja hallintosektorilla ja aikoo korjata ne.

Johdanto

Vuonna 2007 oli kulunut kahdeksan vuotta siitä, kun Macao luovutettiin takaisin Kiinalle. Luovutuksen yhteydessä alueesta tuli Kiinan kansantasavallan erityishallintoalue. Macaon yhdistäminen Manner-Kiinaan pohjautuu ”yksi maa, kaksi järjestelmää” -periaatteelle ja Kiinan kansankongressin hyväksymälle Macaon peruslaille. Peruslaissa taataan, että Macaon aiempi järjestelmä ja elämänmuoto pysyvät muuttumattomina 50 vuoden ajan. EU on tukenut Kiinan ”yksi maa, kaksi järjestelmää” -toimintamallia tavoitteenaan säilyttää yritysten toimintaympäristö, oikeusvaltioperiaate ja perusoikeudet, ja yleisesti ottaen tässä on onnistuttu hyvin.

1. EU:n ja Macaon yhteistyö vuonna 2007

Macao oli vuonna 2007 edelleen EU:n tärkeä kumppani, ja sillä on EU:n kanssa yhteisiä talouteen, sääntelyyn, sosiaalisiin kysymyksiin, koulutukseen ja kulttuuriin liittyviä arvoja ja tavoitteita. Euroopan komission ja Macaon erityishallintoalueen hallituksen edustajat tapasivat yhteistyötä koskevan sekakomitean merkeissä kaksi kertaa vuonna 2007: kahdestoista EY:n ja Macaon sekakomitea kokoontui 6. helmikuuta Macaossa ja kolmastoista EY:n ja Macaon sekakomitea Brysselissä 10. joulukuuta 2007. Kokouksissa käsiteltiin EY:n ja Macaon yhteistyötä ja tulevia kehityssuuntauksia komission vuonna 2006 antaman tiedonannon ”Euroopan unioni, Hongkong ja Macao: yhteistyömahdollisuudet 2007–2013”[1] pohjalta. Oikeusperusta EU:n ja Macaon vuoropuhelulle ja yhteistyölle on ETY:n ja Macaon välillä vuonna 1992 tehty kauppa- ja yhteistyösopimus. Seuraava EY:n ja Macaon sekakomitean kokous on tarkoitus pitää vuoden 2008 jälkipuoliskolla Macaossa.

EY:n ja Macaon oikeusalan yhteistyöohjelma, joka osoittautui menestykseksi, saatettiin päätökseen vuoden 2007 alussa. Sen loppuhuipennuksena Macaossa järjestettiin 5.–7. helmikuuta 2007 tärkeä konferenssi aiheesta ”Yksi maa, kaksi järjestelmää, kolme oikeusjärjestelmää – tulevaisuuden kehityssuuntaukset”. Konferenssiin osallistui useita johtavia perustuslakiasiantuntijoita Macaosta, Hongkongista ja Manner-Kiinasta sekä monista Euroopan unionin jäsenvaltioista.

EU:n ja Macaon yhteistyö maahanmuuttoasioissa eteni vuonna 2007 EU:n ja Macaon takaisinottosopimuksen tehokkaan täytäntöönpanon sekä Macaon maahanmuuttoviranomaisille tarkoitetun MIGRAMACAO-koulutusohjelman myötä.

Macaon ja EU:n yhteistyö kaupan ja talouden aloilla vahvistui vuonna 2007. Macaossa 18.–21. lokakuuta 2007 pidettyjen kansainvälisten kaupan alan messujen yhteydessä järjestettiin useita Eurooppaan liittyviä tilaisuuksia.

Euroopan komissio panee tyytyväisenä merkille Macaon erityishallintoalueen hallituksen vuonna 2007 toteuttamat huomattavat toimet rahanpesun ja terrorismin rahoittamisen ehkäisemiseksi ja torjumiseksi. Sen jälkeen kun Yhdysvaltain valtiovarainministeriö oli syyttänyt Banco Delta Asiaa (BDA) rahanpesusta, Macaon rahapolitiikasta vastaavat viranomaiset asettivat BDA:n viranomaishallintaan ja käynnistivät pankissa useita uudistuksia. BDA:n hallinta palautettiin sen osakkeenomistajille syyskuussa 2007.

Euroopan komissio toteaa, että julkisia hankintoja koskevia menettelyjä on tehostettu avoimuuden lisäämiseksi ja sääntelypuitteiden vahvistamiseksi. Näin varmistetaan tasapuolinen ja avoin kilpailu. Komissio kehottaa Macaota jatkamaan ja kehittämään kyseistä hallinnonuudistuspolitiikkaa ja korruption ehkäisyä.

Komissio aloitti Macaon kanssa tunnustelevat keskustelut toimenpiteistä, jotka vastaisivat säästötulojen verotuksesta annettua EY:n direktiiviä. Säästöjen verotusta koskevan direktiivin tavoitteena on, että jäsenvaltiot voivat tietojenvaihdon ansiosta tehokkaasti käyttää oikeuttaan verottaa korkotuloja, joita EU:n alueella asuvat yksityishenkilöt saavat asuinmaansa ulkopuolelta. Direktiivi ei vaikuta jäsenvaltioiden kansalliseen verolainsäädäntöön eikä se velvoita jäsenvaltioita ottamaan käyttöön lähdeveroa.

EU:n ja Macaon kahdenvälinen tavarakauppa väheni edelleen, sillä vaatteiden tuonti Macaosta on supistunut murto-osaan tekstiili- ja vaatetustuotteita koskevan sopimuksen vähittäisen lakkauttamisen johdosta. Vuoden 2007 yhdeksän ensimmäisen kuukauden aikana tuonti Macaosta laski noin 12 prosenttia 366 miljoonaan euroon. Sen sijaan EU:n vienti Macaoon kasvoi huimat 28 prosenttia 146 miljoonaan euroon Macaon nopeaa talouskasvua seuranneen tuotantohyödykkeiden ja kalliiden kulutustavaroiden suuren kysynnän johdosta.

Ulkosuhteiden alalla Macao toimi edelleen foorumina Kiinan kansainvälisille suhteille portugalinkieliseen maailmaan päin ja hallinnoi asianomaisia mekanismeja yhdessä Kiinan kansantasavallan keskushallituksen kanssa.

2. Poliittinen ja taloudellinen kehitys

Komissio jatkoi vuonna 2007 Macaon instituutioiden, talouden ja yhteiskunnan kehityksen valvomista, sillä se oli virallisesti sitoutunut vuonna 1999 ”seuraamaan tiiviisti ja edistämään ’yksi maa, kaksi järjestelmää’ -periaatteen toteutumista tukeakseen täysin Macaon poliittista, taloudellista ja kulttuurista itsehallintoa”[2].

Erityishallintoalueen ja Manner-Kiinan suhteet ovat suhteellisen vakaat. Jo ennen kuin Macao siirtyi takaisin Kiinan hallintaan, Kiinan hallituksen ja eräiden virastojen, kuten julkisen turvallisuuden viraston, vaikutus tuntui saarella. Rahapeliteollisuuteen liittyvä rikollisuus (rahanpesu, jengisodat, korruptio jne.) on hälyttävää, ja Manner-Kiina sekä muut tahot, esimerkiksi Yhdysvallat, ovat painostaneet Macaota yhdenmukaistamaan lainsäädäntönsä ja lainvalvontakäytäntönsä kansainvälisten normien mukaisiksi.

Kansankongressia ei ole toistaiseksi pyydetty tulkitsemaan Macaon peruslakia, eikä Macaon oikeuslaitoksen riippumattomuutta ole asetettu kyseenalaiseksi. Demokratian lisääminen ei ole tärkeä kysymys, sillä toisin kuin Hongkongin peruslaissa Macaon peruslaissa ei todeta, että perustuslaillisen kehityksen perimmäisenä tavoitteena on yleinen äänioikeus. Toisaalta Macaon peruslaissa on mahdollisuus muuttaa hallituksen päämiehen ja lainsäätäjien valintamenettelyä.

Macaon hallituksen päämies Edmund Ho sanoi 13. marraskuuta 2007 pitämässään vuoden 2008 poliittisessa linjapuheessa, ettei suorien vaalien järjestäminen olisi mahdollista vielä vuonna 2009 tai heti sen jälkeen ja että asiaa olisi ensin selvitettävä perusteellisesti. Euroopan komissio panee merkille ilmoituksen ja odottaa mielenkiinnolla demokratian kehittämissuunnitelman käynnistämistä. Lisäksi Edmund Ho ilmoitti aikovansa saattaa Macaon peruslain 23 §:ää koskevat lainsäädäntömenettelyt loppuun toimikaudellaan eli vuoteen 2009 mennessä. Kyseisessä pykälässä todetaan, että Macaossa olisi säädettävä lait, joissa kielletään maanpetos, valtiosta irrottautuminen, kansankiihotus ja keskushallintoon kohdistuva kumouksellinen toiminta tai valtiosalaisuuksien varastaminen sekä ulkomaisten poliittisten järjestöjen tai elinten poliittinen toiminta alueella.

Macaon tuomioistuinlaitos ja lainvalvontaviranomaiset ovat edelleen hoitaneet tehtävänsä hyvin. Vapauksien ja perusoikeuksien tehokas suojelu toimivaltaisten ja riippumattomien tuomioistuinten avulla on Macaon yhteiskuntamuodon tukiranka. Macaon tuomioistuimissa käynnistynyt oikeudenkäynti erästä Macaon huippuvirkamiestä, entistä liikenteestä ja julkisista töistä vastaavaa ministeriä Ao Man-longia vastaan herätti erityistä huomiota vuonna 2007. Häntä syytettiin lahjonnasta ja rahanpesusta.

Macaon lehdistössä kritisoitiin julkista mielipidettä mukaillen Macaon hallintoa muun muassa paikallisviranomaisten tuhlailusta, hallituksen ja liike-elämän väitetystä vehkeilystä maakauppojen ja työvoiman tuonnin yhteydessä sekä yleisesti sosiaalisen eriarvoisuuden lisäämisestä.

Vuonna 2007 Macaossa järjestettiin useita mielenosoituksia (1. toukokuuta, 1. lokakuuta ja 20. joulukuuta), joissa pienet mutta sitäkin äänekkäämmät yhteiskuntaryhmät toivat esiin kantansa. Vuodesta 2002 Macaossa jatkunut vahva talouskasvu on tuonut mukanaan myös ongelmia: köyhimmän väestönosan tai kiinteää tuloa saavien kansalaisten reaalitulot ovat laskeneet ja nopea kaupungistuminen, liikakansoitus, talouskehitys ja yhteiskunnan muutokset ovat luoneet paineita, aiheuttaneet ympäristöön liittyviä ja fyysisiä ulkoisvaikutuksia ja kustannuksia.

Vuonna 2007 Macaon hallitus alkoi kiinnittää huomiota näihin taloutta, ympäristöä ja yhteiskuntaa koskeviin ongelmiin ja etsiä niihin ratkaisua. Hallituksen päämies Edmund Ho julkisti toimenpiteet, joilla pyritään lievittämään ongelmia: pienituloisten tuloverojen alentaminen, vähemmän arvokkaiden kiinteistöjen kiinteistöveron alentaminen, virkamiesten palkankorotukset, 19 000 uuden julkisen vuokra-asunnon rakentaminen, korruptiontorjuntakomission toimivaltuuksien lisääminen ja useat muut tukialoitteet sosiaali- ja kulttuurisektorilla.

Macaon talouskasvu jatkui voimakkaana vuonna 2007. Sen jälkeen kun uhkapelitoiminta oli vapautunut vuonna 2002, kasinoluvan haltijoiden määrä nousi kuuteen ja uhkapelitoiminnasta saatavat tuotot yli kolminkertaistuivat viidessä vuodessa ohittaen Las Vegasin. Macaon teollisuus perustuu turismille ja uhkapelitoiminnalle. Matkailijoiden määrä Manner-Kiinasta ja muualta maailmasta on kasvanut huomattavasti. Suuret ulkomaiset sijoitushankkeet ovat muuttaneet kaupunkikuvaa ja tehneet Macaosta kansainvälisen turismin ja investointitoiminnan kannalta kiinnostavan paikan. Vuoden 2006 kaksinumeroisten kasvulukujen jälkeen BKT:n kasvu kiihtyi vuoden 2007 kolmella ensimmäisellä neljänneksellä lähes 30 prosenttiin. Verotulot nousivat noin 50 prosenttia vuonna 2007, ja julkisen talouden ylijäämä oli huomattava. Macaon BKT asukasta kohden on nyt suurempi kuin Hongkongin.

3. Tulevaisuudennäkymät

Komissio tunnustaa, että yleisesti ottaen ”yksi maa, kaksi järjestelmää” -periaatetta noudatetaan ja se toimii hyvin macaolaisten osalta. On tärkeää, että erityishallintoalueen hallituksella on jatkossakin laaja itsemääräämisoikeus talous-, kauppa-, vero-, finanssi- ja sääntelyasioissa ja että macaolaiset saavat nauttia oman oikeusjärjestelmänsä – riippumaton oikeuslaitos, henkilökohtainen omistusoikeus, ilmaisuvapaus – ja markkinatalousjärjestelmänsä eduista.

Macaon on ratkaistava useita ongelmia, jotka liittyvät ympäristön laatuun, kuten arkkitehtonisen ja kulttuuriperinnön säilyttämiseen ja hallinnointiin, ilman ja veden laatuun, energiatehokkuuteen, jätehuoltoon sekä ajoneuvoille asetettaviin päästöstandardeihin.

Macao tarvitsee tässä yhteydessä tiiviimpiä suhteita ja yhteistyötä Manner-Kiinan ja erityisesti Guangdongin maakunnan, Shenzhenin ja Zhuhain sekä Hongkongin kanssa. Yhteistyö on olennaisen tärkeää, jotta voitaisiin hallita kauppavirtoja ja maahanmuuttoa, valvoa lakien täytäntöönpanoa, vahvistaa hallintoa ja ratkaista ympäristökysymyksiä. Olisi myös mietittävä, mitä mahdollisuuksia tieteelliseen yhteistyöhön on tarjolla EU:n seitsemännessä tutkimuksen puiteohjelmassa. Komissio uskoo, että EU voi ja haluaa edistää tätä yhteistyötä antamalla käyttöön kokemusta.

[1] ”Euroopan unioni, Hongkong ja Macao: yhteistyömahdollisuudet 2007–2013”. Komission tiedonanto neuvostolle ja Euroopan parlamentille, KOM(2006) 648 lopullinen, 26.10.2006.

[2] ”Euroopan unioni ja Macao: suhteet vuoden 2000 jälkeen”. Komission tiedonanto neuvostolle ja Euroopan parlamentille, KOM(1999) 484 lopullinen, 12.11.1999.